छत्तीसगढ़ में डिरेल हुई मालगाड़ी, अकलतरा में 12 बोगियां पटरी से उतरी
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar.  एयरक्राफ्ट कैरियर INS विक्रांत पर नेवी के जवान की लाश मिली; आत्महत्या की आशंका - मिजोरम में जॉइंट ऑपरेशन में पकड़े गए 55 करोड़ रुपए के प्रतिबंधित ड्रग
बिलासपुर रेल मंडल में अकलतरा रेलवे स्टेशन के पास मालगाड़ी डिरेल हो गई है। जिससे 12 बोगियां पटरी से उतर गईं हैं। 10 से ज्यादा यात्री ट्रेनों को आउटर में रोका गया है। अकलतरा स्टेशन के पास यह हादसा दोपहर 3 बजे के आसपास हुआ है।
रिपोर्ट के मुताबिक, मालगाड़ी बिलासपुर से रायगढ़ की ओर जा रही थी, तभी अकलतरा और नैला रेलवे स्टेशनों के बीच अकलतरा ईस्ट केबिन के पास मालगाड़ी के कई डिब्बे पटरी से उतर गए। घटना के बाद से रुट पूरी तरह से प्रभावित है। ट्रैक पर बिखरे वैगन को हटाने के लिए कोरबा-बिलासपुर से टीम पहुंच गई है। पूरी खबर पढ़ें...
आज की अन्य प्रमुख खबरें...
मध्य प्रदेश के एक थाने में SI ने इंस्पेक्टर को गोली मारी, खुद पर भी किया फायर
मध्य प्रदेश में रीवा के सिविल लाइन थाने में SI बीआर सिंह ने थाना प्रभारी हितेंद्र नाथ शर्मा को उनके चेंबर में घुसकर गोली मार दी। इसके बाद खुद पर भी फायर कर लिया। गोली लगने से गंभीर रूप से घायल TI हितेंद्र नाथ को एक निजी अस्पताल में भर्ती कराया गया है। जहां उनकी हालत नाजुक बनी हुई है। पूरी खबर पढ़ें...
दिल्ली के कंझावला हिट एंड ड्रैग केस में चारों आरोपियों पर चलेगा हत्या का मुकदमा
दिल्ली के कंझावला हिट एंड ड्रैग केस में चारों आरोपियों पर हत्या का केस चलेगा। गुरुवार को रोहिणी कोर्ट ने आरोपी मनोज मित्तल, अमित खन्ना, कृष्ण और मिथुन पर IPC की धारा 302 (हत्या), 201 (सबूत मिटाना), 212 (आरोपी को पनाह देना), 120B (आपराधिक साजिश) के तहत आरोप तय किए हैं।
इस मामले में कोर्ट ने 17 जुलाई को आरोपियों के खिलाफ आरोप तय किए जाने पर फैसला सुरक्षित रख लिया था। दिल्ली में 31 दिसंबर की रात में कार सवार पांच युवकों ने 20 साल की अंजलि को टक्कर मारी थी। इसके बाद वे अंजलि को 12 किमी तक घसीटते रहे थे। पुलिस के मुताबिक युवती की मौके पर मौत हो गई थी। हादसे के बाद आरोपी कार लेकर भाग निकले थे। पूरी खबर पढ़ें...
मिजोरम में जॉइंट ऑपरेशन में पकड़े गए 55 करोड़ रुपए के प्रतिबंधित ड्रग
मिजोरम के चंफाई में बुधवार को 54 करोड़ 79 लाख रुपए के प्रतिबंधित ड्रग्स जब्त किए गए। असम राइफल्स, एक्साइज डिपार्टमेंट और नारकोटिक्स डिपार्टमेंट ने दो जगहों पर जॉइंट ऑपरेशन चलाकर ये ड्रग्स पकड़े। एक जगह से 94,940 और दूसरी जगह से 87,720 मेथ टैबलेट बरामद की गईं।
एयरक्राफ्ट कैरियर INS विक्रांत पर नेवी के जवान की लाश मिली; आत्महत्या की आशंका
कोच्चि में गुरुवार सुबह एयरक्राफ्ट कैरियर INS विक्रांत पर नेवी के एक जवान की लाश मिली। शुरुआती जांच के मुताबिक, ये आत्महत्या का मामला हो सकता है। डिफेंस रिलीज में बताया गया है कि मामले की जांच के लिए बोर्ड ऑफ इन्क्वायरी का गठन किया गया है। सूत्रों के मुताबिक, जवान बिहार के मुजफ्फरपुर जिले का रहने वाला था। स्थानीय पुलिस स्टेशन में मामला दर्ज किया गया है।
हिमाचल प्रदेश की सतलज नदी में पिकअप ट्रक गिरा, तीन लोगों की मौत की आशंका
हिमाचल प्रदेश के किन्नौर जिले में एक पिकअप ट्रक सड़क से फिसलकर सतलज नदी में गिर गया। हादसा बुधवार रात हुआ। ट्रक में जानी गांव के तीन लोग थे। ड्राइवर, उसकी पत्नी और एक अन्य महिला नदी में बह गए, जबकि राजकुमारी नाम की महिला वाहन से गिरकर पहाड़ में फंस गई। उसका अस्पताल में इलाज जारी है। आशंका जताई जा रही है कि तीनों लोगों की मौत हो गई है।
महाराष्ट्र में बिजली गिरने से छह की मौत, सात घायल
महाराष्ट्र के चंद्रपुर जिले में पिछले 24 घंटों में चार स्थानों पर बिजली गिरने से पांच महिलाओं सहित कम से कम छह लोगों की मौत हो गई। पुलिस अधिकारियों ने बुधवार को यह जानकारी दी। उन्होंने बताया कि आसमान से बिजली गिरने से सात महिलाएं घायल भी हो गईं।